התקציב המפורט של הרשות הפלסטינית לשנת 2018 שפורסם לאחרונה חושף פרטים חדשים על ההקצבות לטרוריסטים שנעצרו ולמשפחות של פלסטינים שנהרגו או נפצעו במסגרת המאבק בישראל, רבים מביניהם גם הם מחבלים.

תקציב התמיכה הכולל של הרש”פ באסירים הוא 580 מיליון שקלים, מתוכם 543.5 מיליון עבור העברות לאסירים. אלה כוללים משכורות ל- 5,000 אסירים, תשלום קנסות שהושתו על 1200 אסירים, מענקים ל- 1500 אסירים עם שחרורם, מענקי אבטלה ל- 1,200 אסירים משוחררים, תשלומים דחויים עבור 1,000 אסירים ומשכורות ל- 5,600 אסירים משוחררים.

בנוסף לכך ישנו סכום לא מוגדר עבור אסירים משוחררים ששהו יותר מ- 10 שנים בכלא, הוצאות קנטינה ל- 6000 אסירים, והוצאות ביגוד עבור 5,000 אסירים.

סך תקציב התמיכה של הרש”פ במשפחות ה”שאהידים” והפצועים הוא 690 מיליון שקל. סכום זה משמש כדי להבטיח ש- 24 אלף משפחות “שאהידים” ופצועים המתגוררים ב”מולדת”, ו-13,500 משפחות המתגוררות מחוץ ל”מולדת”, יקבלו קצבה חודשית. בביטוי “מולדת” המופיע בתקציב הכוונה כנראה לשטחי ארץ ישראל.

375 משפחות זכאיות לקבל סיוע כספי מיוחד, בנוסף ל-28 אלף משפחות שזוכות לביטוח בריאות, וקצבה חודשית לנפגעי העימות בעזה ב- 2014. נוסף על כך, משמש התקציב למימון מגוון הטבות לבני משפחה כמו עליה לרגל ופטור משכר לימוד.

סכום נוסף שלא צוין בתקציב זה נכלל בתקציב כוחות הביטחון של הרש”פ, ומשמש לתשלום משכורות לחברי כוחות הביטחון שנעצרו בגין ביצוע פיגועים. גם משפחות מפגעים שנהרגו או נפצעו כאשר נמנו עם כוחות הביטחון של הרש”פ זוכות לקצבה.

תקציב הרווחה הכולל הוא 790 מיליון ש”ח והוא משמש למתן סיוע כספי ל- 118,000 משפחות, שכל אחת מהן מקבלת בין 750 ל- 1,800 ש”ח, בנוסף למגוון הטבות כמו פטור משכר לימוד ל- 80 אלף תלמידים, עזרה בביטוח בריאות וסיוע במצבי חירום, הקצבות מזון ועוד.

הלחץ גובר

הקצבת 1.27 מיליארד ש”ח (כ- 335 מיליון דולר), שהם 7% מהתקציב השנתי הכולל לשנת 2018, למחבלים הפלסטינים ול”שאהידים”, משקף שוב את החשיבות המיוחסת על ידי הרשות ומנהיגותה לתמרוץ הטרור.

ככל שגובר הלחץ האמריקני והישראלי על הרשות הפלסטינית לחדול מלשלם תמריצים אלה ולבטל את החוק שעל פיו הם מתבצעים ומתייחס למחבלים כ”מגזר הלוחם של החברה הפלסטינית”, מבהיר אבו מאזן שוב ושוב כי הוא אינו מתכוון לעשות זאת. “אפילו אם נישאר עם פרוטה אחת, נשתמש בה כדי לשלם את המשכורות לשאהידים ולשבויי המלחמה”, התפאר עבאס בפני המועצה המרכזית של אש”ף לפני כשבועיים.

חוק טיילור פורס, המונע מארצות הברית לסייע לתקציב הרש”פ כל עוד תשלום המשכורות נמשך, כבר הביא להפסקת הסיוע האמריקני לרשות, למעט התמיכה בכוחות הביטחון הפלסטיניים. הרשות הפסידה כתוצאה מכך יותר מ- 200 מיליון דולר.

בינואר 2019 ייכנס לתוקף החוק הישראלי לקיזוז משכורות מחבלים, שאושר ביולי 2018. החוק קובע כי על מממשלת ישראל לנכות מהמסים והמכסים שהיא גובה עבור הרשות הפלסטינית ומעבירה אליה מידי חודש אחד חלקי שתים עשרה (1/12) מהסכום שהרשות מוציאה כתמריצים לטרור, בצורת שכר והטבות אחרות למחבלים שנאסרו ולמשפחות של מחבלים שנהרגו או נפצעו בשנה הקודמת, כלומר בשנת 2018. משמעות הדבר היא כי כ-100 מיליון ש”ח יופחתו מההעברה החודשית ויוחזקו בחשבון נאמנות, או אף ישמשו לפצות את קורבנות הטרור הפלסטיני.

ההשפעה הכלכלית של סנקציות אלה תהיה משמעותית, מה גם שייתכן שמדינות נוספות המסייעות לפלסטינים ינקטו צעדים דומים. סביר שההנהגה הפלסטינית תמשיך לדבוק בעתיד הנראה לעין בביצוע התשלומים למחבלים ותתנגד ללחצים, אך אם אלה יימשכו, ייתכן שברש”פ ייאלצו לשקול מחדש את מדיניותם.

תת-אלוף (מיל‘) יוסי קופרווסר כיהן כמנכ”ל המשרד לעניינים אסטרטגיים, ועמד בראש חטיבת המחקר של אמ”ן. כיום הוא חוקר בכיר במרכז הירושלמי לענייני ציבור ומדינה. הטור התפרסם לראשונה באתר המרכז הירושלמי לענייני ציבור ומדינה.